Angagieg Ginof Pol Tesalonaika Nai Sios Elim Ginofe Ningihiani
Ohuna buk enaig esog
sios el numb Tesalonaika kimbig wa auguiafnaba afa enaksag onigi finim esogona og, mang so puguf mahim Krais piske obofiba. Afa mingnag el enaig sihifig. Ainiyagna osu ati bog pugug. Afa Pol ohuna bukba ginofena ehegelni onigigim numwehenugena. Pol enaig sihifeni og, enag nalig osu mas pugu mo. Afa yuwanam mo enanam mahim el numb hugna tutonbusiagibi afa ahanaig ahanaig amtakwalig hugna kifutig puguiagef afa enag el mungo nihe mom filafeule pugunam so Kraisim hugna angoluwag el fenaf. Pol ehegelim kifutig nugenam og, so na numwehi olug onigim kifuti agfonam afa kinig mo kahli. Afa Pol membeg ehegel so ma kifuti agfonam afa heafna mungo gafugag el gaba gwenaig esi. Afa nofeka gafugam yisgosi afa nofeka mingna elim kwegfwag faigim enam yisgosi amo so na esiahufum.
1
1 Afa ka Pol ka ohuna ginof nem Tesalonaika nai siosim ginofenig. Afa Timoti i Sailas i gaba ka mungwal auguiaba eso ka ohuna moba nem ginofenig. Afa God bigelni Humuan nai yi afa Ainiyag Sisas Krais nai yi el ne fig.
2 Ka membeg God Humuan i afa Sisas Krais bigelni Ainiyag i so ma nem enaig sahfeni. Eso ma olug efihlag fenim afa God ismunagim nem kwaganif.
Pol siosna lahlag nihem sifakaleni
3 Afa so kagel nengelim nilitem Godum lahlag onig. Afa nengelni olug onigig pugu kifutig afa elim membenag nihe ne gwenaig esigbi eba yuhwafeg afa ka enam Godum lahlag onag. 4 Afa nengel ma ne enaig esigbi eso kagel mingnag Godna elni nof wa ka nengelni unehlagim fingi fegonig. Afa ka enaig esogog, “Afa sonag Tesalonaika nai sios eba eheba kinig i tautigibi figim gweseg kifutig agfohieba afa ehengelni olug onigig gaba hugunam kifutig.”
God bigim mungwali lahlag kwefihiagefe
5 Afa ne Godna bog meg gafuga na figbi eso ne enag kinig fig. Eba God ehe nem esenigbi eso ehena bog megam yuhwafi saho agfohiefif. Enaba wagfug Godna kwefihiageg eba yuhwafeg. 6 Afa God so mang mungwali esofehba eba yuhwafeg. Afa amangel so nem mang amtakwalig nem esegonibi eba God ehegelim amtakwalig mungo faif. 7 Afa so ehe nengelni kinig flafatinif afa so kagelim gaba gwenaig esenif. Afa enaba eba esef mahim Ainiyag Sisas hevenim wahianam ambagwa pugunam eso heafna kifutig of wa nai el ni, afa suwi pahla lagigi ni wahe bof. 8 Afa el kusigim so mas Godna fig mo afa mas Ainiyag Sisasna lahlag mom higig mo afa so God ehengelim amtakwalig mungwag faif. 9 Afa so ehengel tautig higeg wambfofuf afa Ainiyag ehengelim plau aitif afa ehena nalig kifutigim mas muhwa fini. 10 Afa mahim ehe bo heafna osuna esofiba eso heafna el ehena unehlagim fingi fif afa el so ehem olug oniginig eso ehena unehlag sefif. Afa kagelni mo eso ati ne fig afa so nengel gaba ehengel nai yi agfohiefim.
Pol Godum sahna og so ma Tesalonaika elim kifutigni
11 Afa enam ka onigigim eso ka nem higeg betenegoni agfo. Afa God nem kanog hwatig ehem pahlukuiagim afa ka Godum sahanig so ma nem lahlag nofkenagagim kwagani. Afa kog ehena kifutig ma nem esinibi eso ne lahlag nihem esenim afa so ma lahlag onigig nem gohunifibi eso ne mangwalba esi. 12 Afa bigelni God nem ismunagim kwaganig afa Ainiyag Sisas Krais ma nem enaig esinigbi eso ne Ainiyag Sisasna unehlagim fingi fibi eso ehe nem mungwag gwenaig esenif.